**Berliinin isku 2016** tapahtui 19. joulukuuta 2016 noin kello 20 paikallista aikaa, kun tunisialainen mies Anis Amri ajoi Scania-merkkisellä rekka-autolla väkijoukkoon Breitscheidplatzilla Berliinin joulumarkkinoilla Saksassa. Iskussa kuoli 12 ihmistä ja 48 loukkaantui. Liittokansleri Angela Merkelin mukaan kyseessä oli terrori-isku ja myöhemmin terroristijärjestö Isis ilmoitti olleensa iskun takana.

Iskussa kuoli seitsemän saksalaista, yksi Tšekin, yksi Ukrainan, yksi Italian, yksi Israelin ja yksi Puolan kansalainen.

Yksi iskun 12 uhrista oli puolalaisen kuljetusyrityksen omistaman kuorma-auton alkuperäinen kuljettaja, 37-vuotias Lukasz Urban, joka löytyi iskun jälkeen auton hytistä puukotettuna ja ammuttuna. Häntä oli ammuttu päähän noin kolme tuntia ennen iskua, mutta hän saattoi kuitenkin olla hengissä vielä iskun aikanakin. Lehtitietojen mukaan rekan pysäytti sen hätäjarrutusjärjestelmä.

Eräs silminnäkijä lähti seuraamaan pakenevaa miestä ja oli samalla matkapuhelimellaan yhteydessä poliisiin. Hän kuitenkin menetti välillä näköyhteyden pakenijaan ja poliisi otti aluksi kiinni väärän miehen, joka päästettiin myöhemmin vapaaksi.

Rekan hytistä löytyi tunisialaisen Anis Amrin karkotuspäätöksen keskeyttämisestä kertova asiakirja henkilötietoineen. Hänet etsintäkuulutettiin ja hänen kiinni saamisestaan luvattiin 100 000 euron palkkio.

Iskusta epäilty Anis Amri kuoli tulitaistelussa kahden poliisin kanssa Sesto San Giovannin rautatieasemalla Italian Milanossa aamuyöllä 23. joulukuuta. Poliisit kysyivät ensin Berliinistä Hollannin Nijmegeniin, sieltä bussilla Ranskan Lyoniin, josta junalla Chambéryyn, sieltä junalla Torinoon ja sieltä junalla Milanoon tulossa olleelta Amrilta henkilöllisyyspapereita. Silloin Amri veti esiin mukanaan olleen aseen ja ampui haavoittavasti Christian Movio -nimistä poliisia olkapäähän. Tämän jälkeen Luca Scatà -niminen poliisi ampui kaksi luotia Amriin. Poliisit antoivat Amrille ensiapua ja hän eli vielä 10 minuuttia kunnes kuoli.

Amri oli ollut Italiassa pitkään ennen lähtöään Saksaan. Hän tuli Tunisiasta Italiaan, koska hän oli saanut syytteen aseellisesta ryöstöstä kotimaassaan. Italiassa hän haki turvapaikkaa alaikäisenä, mutta joutui pian vangituksi kolmeksi ja puoleksi vuodeksi varkaudesta, uhkailusta ja tulipalon sytyttämisestä koulussa. Vapauduttuaan Italian vankilasta hän sai käännytyspäätöksen, mutta palautus Tunisiaan ei onnistunut ja se vanhentui, koska Tunisia ei tunnustanut Amria. Italian viranomaiset määräsivät hänet poistumaan Italiasta, jonka jälkeen hän matkusti Saksaan, jossa hän haki uudestaan turvapaikkaa.

Tunisiassa pidätettiin jouluaattona 24. joulukuuta kolme ihmistä, joista yksi on Amrin sukulainen. Tunisian sisäministeriön mukaan epäillyt olivat terroristisolun jäseniä ja liittyivät Amriin.

Amrin motiivina tekoonsa oli kosto muslimien pommittamisesta. Hän esiintyy videolla, jonka julkaisi 23. joulukuuta 2016 Isistä lähellä oleva uutistoimisto Amaq.

Marokon tiedustelupalvelu oli varoittanut Saksaa kahdesti, 19. syyskuuta ja 11. lokakuuta 2016 Amrin valmiudesta tehdä terroristinen hyökkäys.

Lähteet
-------

1. 1 2 3  Ortamo, Simo: Isis väittää tehneensä iskun – Tämän tiedämme Berliinin terrori-iskusta *Yle Uutiset*.  20.12.2016. Viitattu 21.12.2016.
2. 1 2  Perez, Chris: ISIS claims responsibility for Berlin Christmas market attack *New York Post*.  19.12.2016. Viitattu 20.12.2016. (englanniksi)
3. ↑  Kataja-Lian, Marika: Berliinin iskusta epäillyn tunisialaisveljet: Anis muuttui vankilassa *Yle Uutiset*.  22.12.2016. Helsinki:  Yleisradio Oy. Viitattu 22.12.2016.
4. ↑  Kerola, Päivi: Kuorma-auto ajoi väkijoukkoon Berliinin joulumarkkinoilla – ainakin 12 kuollutta *Yle Uutiset*.  20.12.2016. Viitattu 21.12.2016.
5. ↑  Pye, Minna et. al: Poliisi: Kölnin rautatieaseman pommiuhka oli väärä hälytys – Yle seuraa hetki hetkeltä *Yle Uutiset*.  20.12.2016. Viitattu 21.12.2016.
6. ↑  Die Welt: Berliinin rekkaiskussa kuoli kuuden maan kansalaisia *Ilta-Sanomat*.  25.12.2016. Viitattu 25.12.2016.
7. ↑  Saksalaismediat: Hätäjarrutusjärjestelmä pysäytti joulutorille syöksyneen rekan *MTV.fi*.  28.12.2016. Viitattu 29.12.2016.
8. ↑  Saksan poliisi etsii terrori-iskusta tunisialaismiestä – "erittäin vaarallinen" *Iltalehti*.  21.12.2016. Viitattu 21.12.2016.
9. ↑  Saksan poliisi etsii kuumeisesti rekkaiskuista epäiltyä – ratsasi kaksi asuntoa *Iltalehti*.  21.12.2016. Viitattu 21.12.2016.
10. ↑  Hallamaa, Teemu: Italian poliisi ampui Berliinin terrori-iskun tekijän – Yle seurasi hetki hetkeltä *Yle Uutiset*.  23.12.2016. Viitattu 23.12.2016.
11. ↑  Berliinin rekkaiskusta epäilty pakeni Saksasta Hollantiin – kuoli poliisin luoteihin Italiassa *Ilta-Sanomat*.  28.12.2016. Viitattu 28.12.2016.
12. 1 2  Italian sisäministeri vahvisti Berliinin iskusta epäillyn kuoleman *Yle Uutiset*.  23.12.2016. Viitattu 24.12.2016.
13. ↑  Berliinin tori-iskusta epäilty ammuttu Milanossa – IS seuraa hetki hetkeltä *Ilta-Sanomat*.  23.12.2016. Viitattu 23.12.2016.
14. ↑  Italian poliisi ampui Berliinin terrori-iskun tekijän – Yle seurasi hetki hetkeltä *Yle Uutiset*.  23.12.2016. Viitattu 24.12.2016.
15. ↑  Nuoren sankaripoliisin refleksit toimivat: Berliinin epäilty pysähtyi harjoittelijan luoteihin *Yle Uutiset*.  23.12.2016. Viitattu 24.12.2016.
16. 1 2 3  Näin Anis Amri liikkui Euroopassa ja vältti karkotukset *Verkkouutiset*. Viitattu 12.4.2017.
17. ↑  Tunisiassa on otettu kiinni kolme ihmistä – epäillään liittyvän Berliinin iskuun *Iltalehti*.  24.12.2016. Viitattu 24.12.2016.
18. ↑  Berliinin iskijä Isisin julkaisemalla videolla: "Kosto ristiretkeläisille" *Yle Uutiset*.  23.12.2016. Viitattu 24.12.2016.
19. ↑  Die Welt: Marokko varoitti Saksaa kahteen kertaan Anis Amrista *Yle Uutiset*.  23.12.2016. Viitattu 24.12.2016.

Aiheesta muualla
----------------

* Kuvia tai muita tiedostoja aiheesta **Berliinin isku 2016** Wikimedia Commonsissa